R240 miljoen se kokaïen by Durban-hawe gekryFoto bloot ter illustrasie. (Foto: Cameron Venti/Unsplash) Die Valke het verlede week op miljoene rande se kokaïen afgekom wat op ŉ skip in die Durban-hawe versteek was. Brig. Nomthandazo Mbambo, woordvoerder van die Valke, sê die eenheid vir georganiseerde misdaad het Donderdag inligting ontvang dat daar sakke vol kokaïen op ŉ MSC-skip is. MSC is ŉ bekende Mediterreense maatskappy wat in private besit is en vragte wêreldwyd vervoer. “Die betrokke skip het van Suid-Amerika na Suid-Afrika gevaar met talle houers met houtvloerplanke waarin ŉ besending van hierdie dwelms gestoor is.” Die Valke het die skip deursoek en groot swart sportsakke onder die planke aangetref. Elkeen was vol kokaïen. “Die dwelms het altesaam 600 kg geweeg met ŉ straatwaarde van ongeveer R240 miljoen,” sê Mbambo. “Nog niemand is in verband met die smokkelary in hegtenis geneem nie, maar die ondersoek duur voort.” Lt.genl. Godfrey Lebeya, nasionale hoof van die Valke, sê hy is verheug dat sy span die onwettige dwelmmiddel kon opspoor. “Die vrag dwelms is beveilig. Ons sal nou voortgaan om die oortreders op te spoor en vas te trek.”